

agrarna politika u republici srbiji

SEMINARSKI RAD IZ AGRARNE POLITIKE EVROPSKE UNIJE

|  |  |  |  |
| --- | --- | --- | --- |
| **Profesor:** |  | | **Student:** |
| Zekić dr. Stanislav  **Asistent:**  Đokić dr. Danilo | |  | Cvejin Katarina EEB080/20 |
|  |  | |  |
| Novi Sad, maj 2023. godina. | | | |

Saržaj rada

[Uvod 1](#_Toc135602466)

[1. Značaj poljoprivrede u privrednoj strukturi 2](#_Toc135602467)

[2. Zakoni, institucije, strategija 4](#_Toc135602468)

[2.1. Zakonodavno – pravna regulativa u oblasti poljoprivrede 4](#_Toc135602469)

[2.2. Institucije u oblasti poljoprivrede i ruralnog razvoja 5](#_Toc135602470)

[2.3. Strateški dokumenti u oblasti poljoprivrede i ruralnog razvoja 6](#_Toc135602471)

[3. Budžetsko finansiranje mera agrarne politike 7](#_Toc135602472)

[4. Poljoprivredna savetodavna služba kao mera agrarne politike 9](#_Toc135602473)

[5. Ciljevi reformisanja agrarne politike 11](#_Toc135602474)

[6. Usaglašavanje agrarne politike Srbije sa Zajedničkom poljoprivrednom politikom 12](#_Toc135602475)

[Zaključak 13](#_Toc135602476)

[Literatura 14](#_Toc135602477)

# Uvod

Srbija ima izuzetno povoljne prirodne i klimatske uslove za razvoj poljoprivredne proizvodnje. Poljoprivredni sektor karakteriše dvojna struktura: *velike korporativne farme* i *porodična gazdinstva*. *Velike korporativne farme* posluju sa nedostatkom investicionih sredstava i sa viškom zaposlenih. Najveći broj porodičnih gazdinstava se nalazi na posedima manjim od 10 ha. Veliki je broj komercijalnih porodičnih gazdinstava, koja veći deo svoje poljoprivredne proizvodnje usmeravaju na tržište. Poslednjih godina je izražen trend starenja poljoprivredne populacije, tj. mali broj mladih i obrazovanih ljudi ima interes da ostane u ruralnim sredinama i bavi se poljoprivredom.

Značaj poljoprivrede u privrednoj strukturi Republike Srbije ogleda se u relativno visokom učešću agrara u vrednosti bruto domaćeg proizvoda, bruto dodate vrednosti, zaposlenosti i izvozu. Uprkos dobro obezbeđenim prirodnim resursima, ostvareni rezultati u poljoprivredi nisu zadovoljavajući. Jedan od osnovnih razloga ovakvih tendencija je nekonzistentnost agrarne politike u prethodnom vremenskom periodu. Kako bi se ova ograničenja otklonila u Republici Srbiji donet je set zakona i razvojnih dokumenata u oblasti poljoprivrede i ruralnog razvoja kojima se stvara povoljan institucionalni ambijent. Subvencije u poljoprivredi strukturirane su po ugledu na Zajedničku agrarnu politiku (CAP) s obzirom na kandidaturu za članstvo u EU i potrebu da se nacionalna agrarna politika postepeno harmonizuje sa CAP. Međutim, učešće agrarnog budžeta u ukupnom budžetu Republike Srbije i dalje nije dovoljno da se odgovori na realne zahteve poljoprivrede i ruralnog razvoja za finansiranjem.

# 1. Značaj poljoprivrede u privrednoj strukturi

U privrednoj strukturi Republike Srbije poljoprivreda ima važnu ulogu.

Poljoprivredna i prehrambena industrija u GDP-u učestvuju sa čak **23%.** GDP u ruralnim područjima iznosi 74% od nacionalnog proseka i prema procenama oko milion ljudi u ovim područjima suočeno je sa siromaštvom. Učešće poljoprivrede u ukupnoj zaposlenosti od **19,3%** takođe govori u prilog da ova privredna delatnost apsorbuje značajan deo radno aktivnog stanovništva. Raspoloživost poljoprivrednog zemljišta (**0,7 ha**) ne koristi se racionalno iako je na relativno visokom nivou. Prosečna veličina poljoprivrednog gazdinstva iznosi **5,77 ha** što upućuje na izrazito nepovoljnu posedovnu strukturu, koja se negativno odražava na produktivnost i konkurentnost poljoprivredne proizvodnje (dominiraju mala gazdinstva).

Tabela 1. Značaj poljoprivrede u privrednoj strukturi Republike Srbije

|  |  |
| --- | --- |
|  | **Prosek za preiod 2012-2019** |
| GDP per capita (USD/stanovnik) | 5.770 |
| Učešće GVA poljoprivrede i prehrambene industrije u ukupnom GDP (%) | 23 |
| Učešće GVA poljoprivrede u ukupnom GDP (%) | 6,3 |
| Učešće poljoprivrede u zaposlenosti (%) | 19,3 |
| Učešće seoskog u ukupnom stanovništvu (%) | 49,6 |
| Prinos pšenice (t/ha) | 4,3 |
| Proizvodnja mleka (l/grlo) | 3380 |
| Poljoprivredno zemljište po stanovniku (ha) | 0,7 kpz[[1]](#footnote-2)  0,46 pz[[2]](#footnote-3) |
| Prosečna veličina poljoprivrednog gazdinstva (u ha) | 5,77 |
| Trgovinski bilans poljoprivrede (mil.USD) | + 357 |

Kada je u pitanju spoljna trgovina poljoprivrednim proizvodima, Srbija od 2005. godine ostvaruje suficit, koji iznosi prosečno 357 miliona USD godišnje. U strukturi izvoza dominiraju primarni poljoprivredni proizvodi, dok se uvoze prehrambeni (proizvodi višeg stepena prerade) što se može oceniti kao nepovoljno.

Jedno od osnovnih ograničenja razvoja poljoprivrede u Srbiji jeste nedostatak konzistentne agrarne politike i strategije koja će voditi ka promenama i prilagođavanju Zajedničkoj agrarnoj politici (CAP) EU. Umesto toga, prisutan je pragmatični 'ad hoc'[[3]](#footnote-4) pristup rešavanju problema.

Jedna od najznačajnijih karakteristika jeste *nepredvidiv i nestabilan budžetski okvir*, tako da se distribucija sredstava na pojedine namene menja iz godine u godinu. Izražena promenjivost u strukturi i visini budžetskih transfera poljoprivredi posledica je promena ukupnog nacionalnog budžeta, koji se javlja u uslovima političke i ekonomske nestabilnosti.

# 2. Zakoni, institucije, strategija

## 2.1. Zakonodavno – pravna regulativa u oblasti poljoprivrede

***Zakon o poljoprivredi i ruralnom razvoju Republike Srbije –*** njime se određuju:

1. ciljevi poljoprivredne politike i politike ruralnog razvoja;
2. način ostvarivanja ciljeva poljoprivredne politike i politike ruralnog razvoja;
3. registar poljoprivrednih gazinstava;
4. evidentiranje i izveštavanje u poljoprivredi;
5. nadzor nad sprovođenjem zakona.

Prema ovom zakonu, poljoprivredna politika i politika ruralnog razvoja obuhvataju mere i instrumente koje sprovode nadležni subjekti sa ciljem:

* Rasta proizvodnje i stabilnosti dohotka proizvođača;
* Rasta konkurentnosti uz prilagođavanje zahtevima domaćeg i inostranog tržišta i tehničko-tehnološkog unapređenja sektora poljoprivrede;
* Održivog upravljanja resursima i zaštite životne sredine;
* Unapređenja kvaliteta života u ruralnim područjima i smanjenja siromaštva;
* Efikasnog upravljanja javnim politikama i unapređenja institucionalnog okvira razvoja poljoprivrede i ruralnih sredina.

***Zakon o podsticajima u poljoprivredi i ruralnom razvoju Republike Srbije –*** njime se uređuju sledeće oblasti:

1. Vrste podsticaja;
2. Način korišćenja podsticaja;
3. Registar podsticaja u poljoprivredi i ruralnom razvoju;
4. Uslovi za ostvarivanje prava na korišćenje podsticaja.

|  |  |
| --- | --- |
| **Vrste podsticaja** | **Mere podrške** |
| **Neposredni**  **podsticaji** | - Premije  - Podsticaji za proizvodnju  - Regresi  - Podrška nekomercijalnim poljoprivrednim gazdinstvima |
| **Tržišni podsticaji** | - Izvozni podsticaji  - Troškovi skladištenja  - Kreditna podrška |
| **Strukturni**  **podsticaji** | - Mere ruralnog razvoja  - Poboljašanje zaštite i kvaliteta poljoprivrednog zemljišta  - Mere insitucionalne podrške |

Tabela 2. Vrste podsticaja poljoprivredi i ruralnom razvoju u Republici Srbiji

Obim sredstava za isplatu podsticaja, koji propisuje Vlada Republike Srbije, ne može biti manji od 5% budžeta države za odgovarajuću godinu. Pravo na korišćenje podsticaja imaju poljoprivredna gazdinstva koja su upisana u Registar jedinice lokalne samouprave, kao i druga lica i organizacije. Porodična poljoprivredna gadzinstva, takođe mogu biti korisnici budžetskih podsticaja.

Prema ovom zakonu, ***Ministarstvo poljoprivrede, šumarstva i vodoprivrede Republike Srbije*** u obavezi je da do 30. juna tekuće godine objavi izveštaj o stanju u poljoprivredi u prethodnoj kalendarskoj godini. Ovaj izveštaj, koji nosi naziv **Zelena knjiga[[4]](#footnote-5)**, sadrži ocenu stanja i ekonomskog položaja poljoprivrede, kao i efekte realizacije mera agrarne politike.

## 2.2. Institucije u oblasti poljoprivrede i ruralnog razvoja

***Ministarstvo poljoprivrede, šumarstva i vodoprivrede Republike******Srbije*** je ključna institucija u oblasti agrara koja obavlja poslove državne uprave vezane za strategiju i politiku razvoja poljoprivrede i prehrambene industrije.

Organizovano je u nekoliko sektora:

* Sektor za poljoprivrednu politiku;
* Sektor za ruralni razvoj;
* Sektor za pravne i normativne poslove;
* Sektor za poljoprivredne inspekcije;
* Sekretarijat;
* Kabinet ministra;
* Grupa za internu reviziju.

U okviru Ministarstva funkcioniše sedam uprava: uprava za veterinu, šume, poljoprivredno zemljište, za zaštitu bilja, agrarna plaćanja, direkcija za vode i direkcija za nacionalne referentne laboratorije.

***Sekretarijat za poljoprivredu, vodoprivredu i šumarstvo AP Vojvodine*** je institucija koja obavlja poslove u oblasti poljoprivrede, šumarstva, lovstva, vodoprivrede, prehrambene industrije, veterinarstva, zaštite bilja, ribarstva, zemljoradničkog zadrugarstva i ruralnog razvoja.

Rad Sekretarijata odvija se u okviru osam sektora:

1. Sektor za sprovođenje poljoprivredne politike;
2. Sektor za biljnu poizvodnju;
3. Sektor za stočarsku proizvodnju;
4. Sektor za vodoprivredu;
5. Sektor za poljoprivredno zemljište;
6. Sektor za šumarstvo;
7. Sektor za lovstvo i akvakulturu;
8. Sektor za pravne i opšte poslove.

## 2.3. Strateški dokumenti u oblasti poljoprivrede i ruralnog razvoja

***Strategija poljoprivrede i ruralnog razvoja Republike Srbije za period 2014 – 2024. godine*** predstavlja osnovni i dugoročni strateški dokument kojim su definisani ciljevi, prioriteti i okviri političkih i institucionalnih reformi u oblasti poljoprivrede i ruralnog razvoja***.*** Izrada ovog razvojnog dokumenta motivisana je potrebom da se novim konceptom agrarne politike i politike ruralnog razvoja odgovori na sve brojnije izazove koji stoje pred našim agrarnim sektorom u procesu evropskih integracija.

Realizacijom mera i aktivnosti koje su propisane ovim razvojnim dokumentom, nastoji se da po isteku planiranog perioda, tj. 2024. godine, poljoprivreda Republike Srbije bude sektor čije je funkcionisanje i razvoj zasnovan na znanju, modernim tehnologijama i standardima. Vizija Strategije ide i u pravcu ostvarivanja ekološke, ekonomske i socijalne održivosti, kako bi se prirodnim resursima gazdovalo na racionalan način, a mlado stanovništvo ekonomski motivisalo za život na selu i rad u poljoprivredi.

Definisani su ciljevi čije ostvarivanje se očekuje u periodu do 2024. godine:

* Rast proizvodnje i stabilnost dohotka proizvođača;
* Rast konkurentnosti uz prilagođavanje zahtevima domaćeg i inostranog tržišta i tehničko-tehnološko unapređenje sektora poljoprivrede;
* Održivo upravljanje resursima i zaštita životne sredine;
* Unapređenje kvaliteta života u ruralnim područjima i smanjenje siromaštva;
* Efikasno upravljanje javnim politikama i unapređenje institucionalnog okvira razvoja poljoprivrede i ruralnih sredina.

# 3. Budžetsko finansiranje mera agrarne politike

Neophodnost delovanja države primenom mera agrarne politike obrazlaže se potrebom da se poveća efikasnost poljoprivredne proizvodnje. Uloga države ogleda se u **obezbeđenju izvora finansiranja tekuće i investicione potrošnje u agrarnom sektoru,** na način koji će omogućiti povoljnije uslove poslovanja poljoprivrednim gazdinstvima.

Jedan od izvora iz kog se vrši finansiranje poljoprivrede jeste **agrarni budžet.** Njegovi obim i struktura trebalo bi da budu usaglašeni sa strateškim pravcima agrarnog i ruralnog razvoja.

Sredstva **agrarnog budžeta** raspoređena su na sledeće četiri programske aktivnosti:

* **Direktna plaćanja** *(premije, podsticaji za proizvodnju i regresi)****;***
* **Mere ruralnog razvoja;**
* **Kreditna podrška poljoprivredi;**
* **Posebni podsticaji.**

Podsticaji za **mere ruralnog razvoja** obuhvataju podršku programima koji se odnose na:

- unapređenje konkurentnosti;

- očuvanje i unapređenje životne sredine i prirodnih resursa;

- diverzifikaciju dohotka i unapređenja kvaliteta života u ruralnim područjima;

- pripremu i sprovođenje lokalnih strategija ruralnog razvoja, i

- unapređenje sistema kreiranja i prenosa znanja.


**Kreditna podrška** je vrsta podsticaja kojima se poljoprivrednim gazdinstvima olakšava pristup kreditnim sredstvima. Pravo na ostvarivanje ovog vida podrške imaju pravna i fizička lica koja su u Registru upisana kao nosioci komercijalnog poljoprivrednog gazdinstva.

**Posebni podsticaji** su budžetske subvencije koje su namenjene poljoprivredi i ruralnom razvoju, a pokivaju sledeće oblasti:

* podsticaji za marketing – informacione sisteme u poljoprivredi;
* za uspostavljanje, razvoj i funkcionisanje sistema računovodstvenih podataka na poljoprivrednim gazdinstvima;
* za sprovođenje odgajivačkih programa, radi ostvarivanja odgajivačkih ciljeva u stočarstvu;
* za promotivne aktivnosti u poljoprivredi i ruralnom razvoju, i
* za proizvodnju sadnog materijala i sertifikaciju i klonsku selekciju.

Struktura agrarnog budžeta po stubovima podrške često je varirala. Ove varijacije javile su se kao posledica nekonzistentne agrarne politike, zasnovane na promenama u pristupu kreiranju mera agrarne politike i politike ruralnog razvoja. Obim podrške agrarnom sektoru često je više bio odraz ekonomskih prilika u državi, nego što je bio odraz realnih potreba poljoprivrede i ruralnog razvoja za finansijskom podrškom.

Grafikon 1. Struktura agrarnog budžeta u Srbiji



# 4. Poljoprivredna savetodavna služba kao mera agrarne politike

Poljoprivredna savetodavna služba predstavlja jednu od najvažnijih organizaciono-razvojnih mera u okviru agrarne politike, čiji je cilj da kroz povezivanje svih relevantnih subjekata omogući prenos znanja i informacija poljoprivrednicima i ruralnom stanovništvu uopšte. Ona je jedan od osnovnih faktora agrarnog i ruralnog razvoja.

Organizovana je po teritorijalnom principu. Hijerarhijski je organizovana u dva nivoa: **republički** i **područni**.

Na **republičkom** nivou, funkcije obavljaju *resorno ministarstvo* i *Institut za primenu nauke u poljoprivredi*. Na području manjih administrativnih jedinica, tj. okruga i opština, funkcioniše ukupno 35 poljoprivrednih *stanica, instituta, centara* koji pružaju savetodavne usluge poljoprivrednicima.

Na području Centralne Srbije poslovima savetodavstva u poljoprivredi bave se 23 službe, a njihov rad usmeren je na podizanje opšteg nivoa znanja poljoprivrednih proizvođača i njihove informisanosti.

Svaka poljoprivredna savetodavna *stanica, institut ili zavod* svoj savetodavni rad realizuje na teritoriji određenog broja opština i zadužena je za prenos znanja i informacija svim zainteresovanim poljoprivrednim gazdinstvima na tom području.

***Institut za primenu nauke u poljoprivredi*** ima posebno mesto u organizacionoj strukturi poljoprivredne savetodavne službe Srbije. Svoj rad bazira u tri segmenta: **istraživanje – transfer znanja – savetodavstvo.** Ključni doprinos Instituta savetodavnom radu u poljoprivredi ogleda se u saradnji između naučnoistraživačkih institucija (javljaju se kao kreatori znanja), državnih institucija (kreatori agrarne politike) i poljoprivrednih savetodavnih službi (vrše transfer znanja i informacija ka poljoprivrednicima).

Od 2010. godine ***Institut za primenu nauke u poljoprivredi*** dobio je status ovlašćene organizacije od strane ***Ministarstva poljoprivrede, šumarstva i vodoprivrede*** ***Republike Srbije*** za obavljanje obuka i usavršavanje poljoprivrednih savetodavaca i poljoprivrednih proizvođača.

***Odsek za poljoprivredno savetodavstvo*** bavi se:

1. Praćenjem i analizom razvoja poljoprivredne savetodavne službe u cilju unapređenja poljoprivredne proizvodnje;
2. Pripremom i praćenjem realizacije programa unapređenja savetodavnih poslova u poljoprivredi AP Vojvodine, i
3. Realizacijom saradnje sa nadležnim organima Republike, gradova i opština.

***Centar za ruralni razvoj*** funkcioniše u okviru Poljoprivrednog fakulteta Univerziteta u Novom Sadu. Rad Centra usmeren je na dve oblasti:

* savetodavstvo, edukacija i trening savetodavaca u poljoprivredi i
* ruralno-sociološka istraživanja.

***Centar za usavršavanje poljoprivrednih savetodavaca i proizvođača*** funkcioniše u okviru Poljoprivredne stanice Novi Sad. Osnovna delatnost ovog centra je edukacija, odnosno unapređenje nivoa znanja i nosilaca poljoprivredne proizvodnje i savetodavnih kadrova. Poslovi Centra za usavršavanje poljoprivrednih savetodavaca i proizvođača mogu se grupisati u tri celine:

1. razvojni programi,
2. edukacija i
3. praćenje i ocenjivanje rada poljoprivredne savetodavne službe.

***Privatne konsultantske firme***svoj savetodavni rad zasnivaju na komercijalnoj osnovi. Delatnost privatnih savetodavnih službi uglavnom je usmerena na pružanje informacija i tehničku podršku pri izradi konkursne dokumentacije i poslovnih planova.

# 

# 5. Ciljevi reformisanja agrarne politike

Primarni ciljevi odnose se na radikalnu rekonstrukciju i modernizaciju agrosektora.

[[5]](#footnote-6) Kao strateški izdvajaju se:

1) *izgradnja održive i efikasne agroprivrede koja može da se takmiči na svetskom tržištu, doprinoseći tako porastu nacionalnog dohotka;*

2) *obezbeđenje zdravstveno bezbedne i kvalitetne hrane;*

3) *podrška životnom standardu za ljude koji zavise od poljoprivrede, a nisu u stanju da svojim razvojem prate ekonomske reforme;*

4) *podrška održivom razvoju sela;*

5) *očuvanje životne sredine od uticaja efekata intenziviranja poljoprivredne proizvodnje.*

Navedeni ciljevi kompatibilni su sa zahtevanim reformama u kontekstu priključenja EU, kao i u smislu pripreme za usklađivanje politike podrške proizvodnji i trgovini poljoprivrednim proizvodima sa pravilima STO.

Na putu međunarodnih integracija agroprivreda Srbije nalazi se pred dvostrukim izazovom:

* kreatorima agrarne politike nametnuta je potreba urgentnog usaglašavanja agrarne podrške sa zahtevima STO.
* zahtevi EU u pogledu modela podrške poljoprivredi su striktni.

Putevi prilagođavanja međunarodnim integracijama su isprepletani. Izgradnja strateške pozicije Srbije u kontekstu međunarodnih integracionih procesa mora poći od svestranog sagledavanja zahtevanih prilagođavanja u oba slučaja.

Poljoprivreda je jedini privredni sektor kome su od strane STO nametnuta striktna ograničenja, ali i određene privilegije u pogledu mogućnosti postepene redukcije različitih vidova subvencionisanja.

# 6. Usaglašavanje agrarne politike Srbije sa Zajedničkom poljoprivrednom politikom

Za agrarnu politiku Srbije je veoma bitno sveobuhvatno sagledavanje kompleksnosti i širokog uticaja koji ZPP ima na sve oblasti društva, među kojima je najznačajniji uticaj na poljoprivredu. Domaće mere agrarne politike treba usaglasiti sa merama koje se primenjuju u EU, uz istovremeno anticipiranje budućih mera ZPP.

Jedan od najvećih problema poljoprivrede Srbije je finansiranje i zato ona ima dva osnovna nedostatka:

1. **nizak nivo izdvajanja iz nacionalnog budžeta u svrhu podsticanja poljoprivrede**,
2. **finansiranje poljoprivrede na godišnjem nivou sa čestim promenama izbora/iznosa mera.**

Jedna od osnovnih karakteristika ZPP je finansiranje na period od sedam godina. Dakle, Srbiji je neophodna agrarna politika poznata na duži period od godinu dana, kako bi se obezbedio stabilan i atraktivan ambijent za poslovanje u sektoru poljoprivrede. Važno je naglasiti da nijedna zemlja nije pristupila EU, a da pre toga nije bila članica STO.

U cilju ostvarenja mnogobrojnih prednosti, neophodno je prilagoditi agrarnu politiku Srbije Zajedničkoj poljoprivrednoj politici.

Na osnovu uporedne analize pojedinih pokazatelja u Srbiji i EU, moguće je izvesti veoma značajne zaključke za dalju analizu:

* Neto plate u poljoprivredi u EU su znatno iznad neto plata u Srbiji;
* U Srbiji postoji velika usitnjenost poseda, tako da je prosečna veličina poljoprivrednih gazdinstava znatno manja u odnosu na EU;
* Agrarni budžet u EU je daleko veći u poređenju sa agrarnim budžetom Srbije.

Usaglašavanjem agrarne politike Srbije i ZPP obezbeđuje se niz prednosti za agrarni sektor:

* približavanje nacionalne agrarne politike ZPP dovešće do povećanja produktivnosti u sektoru poljoprivrede;
* doći će do poboljšanja standarda poljoprivrednika;
* obezbediće se poljoprivredni proizvodi koji su konkurentniji (kako na domaćem, tako i na inostranom tržištu);
* usaglašavanjem agrarne politike Srbije sa ZPP više pažnje će se posvetiti ekološkoj komponenti agrarne politike.

# Zaključak

Poljoprivreda predstavlja važnu privrednu delatnost u Republici Srbiji jer se njena uloga ogleda u obezbeđenju prehrambene sigurnosti zemlje, proizvodnji sirovina za nepoljoprivredne delatnosti i obezbeđivanju proizvoda za izvoz. Kao što možemo zaključiti, sektor poljoprivrede je veliki i veoma zahtevan. Sa sobom donosi dosta zakona, propisa, za čiju realizaciju je potrebno vreme i dobra organizacija. Samim tim ova politika mora da se shvati zaista ozbiljno, odnosno njena važnost za srpsku privredu. Neophodan je neprestani rad na edukaciji, obrazovanju, pojačanju marketinga i promocije sela i turizma, kako bi se smanjile migracije koje su sve izraženije.

# Literatura

**Izvori stručne literature:**

1. Đurić, K. (2021). *Agrarna politika,* Poljoprivredni fakultet, Novi Sad

**Internet izvori:**

1. Stojanović, Ž. (2017). *Agrarna politika,* Preuzeto sa Ekonomski fakultet Beograd: <http://www.ekof.bg.ac.rs/wp-content/uploads/2014/05/Poglavlje-VII-b5-fin.pdf>
2. Stanković, M. (2012). *Agrarna politika Srbije i zajednička poljoprivredna politika,* Preuzeto sa Škola biznisa: <https://scindeks-clanci.ceon.rs/data/pdf/1451-6551/2012/1451-65511203065S.pdf>

1. Korišćeno poljoprivredno zemljište [↑](#footnote-ref-2)
2. Poljoprivredno zemljište [↑](#footnote-ref-3)
3. Rešenje nekog specifičnog problema, koji se ne generalizuje i ne može se primeniti na grupu problema. [↑](#footnote-ref-4)
4. Detaljan i jedinstven analitički izveštaj o stanju u sektoru poljoprivrede.  Izveštaj se sastoji iz dve knjige – prva knjiga sadrži horizontalni pregled sektora, dok druga knjiga daje pregled najvažnijih tržišta poljoprivrednih proizvoda. objavljuje se jednom godišnje za prethodnu kalendarsku godinu, na osnovu Zakona o podsticajima u poljoprivredi i ruralnom razvoju, a u skladu sa praksom objavljivanja ovakve vrste izveštaja u zemljama članicama EU. [↑](#footnote-ref-5)
5. Navedeno prema ***Ministarstvo poljoprivrede, šumarstva i vodoprivrede Republike Srbije*** (2005): Strategija poljoprivrede Srbije, str. 13-17. [↑](#footnote-ref-6)